ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1779/96 υποβολή: Abdelkader Mohamed Ali (GUE/NGL) προς την Επιτροπή (3 Iουλίου 1996)

Θέμα: Αντίκτυπος στην απασχόληση από τις νέες τεχνολογίες της πληροφορικής

Η εφαρμογή νέων τεχνολογιών στο πλαίσιο της αυριανής κοινωνίας των πληροφοριών ανοίγει τεράστιες δυνατότητες για τους επαγγελματίες, επιχειρηματίες και μελλοντικούς χρήστες. Ωστόσο, η ταχεία εμφάνιση των νέων αυτών μέσων, μολονότι δημιουργεί θέσεις εργασίας στον τεχνικό τομέα, ενδέχεται να έχει σοβαρό αντίκτυπο σε ό,τι αφορά γενικά την απασχόληση.

Προτίθεται η Επιτροπή να διενεργήσει κάποια μελέτη για την αποτίμηση του αντίκτυπου των νέων τεχνολογιών της πληροφορικής στον τομέα της απασχόλησης, ώστε να υπολογιστεί ο αριθμός των θέσεων εργασίας που θα δημιουργηθούν καθώς και ο αριθμός εκείνων που θα εκλείψουν με την υποκατάσταση του ανθρώπου από τη μηχανή;

Αντιλαμβάνεται η Επιτροπή, την ανάγκη επαναπροσανατολισμού των επαγγελματιών, μέσω προγραμμάτων ειδικής κατάρτισης στις νέες τεχνολογίες, που θα επιτρέψουν, στο μέτρο του δυνατού, να αποφευχθεί το ενδεχόμενο να μείνουν εκτός της διαδικασίας της ανανέωσης οι θιγόμενοι, άνδρες και γυναίκες, από τις τεχνολογικές αλλαγές στο εργασιακό τους πεδίο;

Απάντηση του κ. Bangemann εξ ονόματος της Επιτροπής (23 Σεπτεμβρίου 1996)

Η Επιτροπή πιστεύει ότι οι νέες τεχνολογίες στην κοινωνία των πληροφοριών θα επηρεάσουν σημαντικά, τόσο ποσοτικώς όσο και ποιοτικώς, την απασχόληση σε όλο το φάσμα της οικονομίας.

Ήδη έχουν δρομολογηθεί πολλές μελέτες για να εξεταστεί η σχέση μεταξύ απασχολήσεως και τεχνολογίας πληροφοριών.

Το επίμαχο ζήτημα ευρίσκεται επίσης στο επίκεντρο των εργασιών του φόρουμ της κοινωνίας των πληροφοριών, το οποίο συγκροτήθηκε από την Επιτροπή με τη συμμετοχή εκπροσώπων από όλους τους οικείους κλάδους. Το φόρουμ παρουσίασε την πρώτη ετήσια έκθεσή του στο κοινό στις 9 Ιουλίου 1996. Επιπλέον, τον Ιανουάριο 1996 υπέβαλε την ενδιάμεση έκθεσή της μια ομάδα εμπειρογνωμόνων υψηλής στάθμης που συγροτήθηκε από την Επιτροπή (οικοδόμηση της ευρωπαϊκής κοινωνίας των πληροφοριών για όλους μας).

Η Επιτροπή θα αξιοποιήσει την ανωτέρω εργασία, καθώς και σειρά άλλων μελετών, για να συντάξει Πράσινη Βίβλο με τίτλο «Προτεραιότητα στο λαό: ζωή και εργασία στην ευρωπαϊκή κοινωνία των πληροφοριών».

Με το έγγραφο αυτό, και με άλλες τώρα υπό ετοιμασία ανακοινώσεις σχετικά με την κοινωνία των πληροφοριών, θα επιδιωχθεί να διευκρινισθεί ο αντίκτυπος στην απασχόληση και θα τονισθούν οι προκλήσεις για την εκπαίδευση και κατάρτιση, τις οποίες συνεπάγονται οι ανωτέρω εξελίξεις στην κοινωνία των πληροφοριών.

Η Επιτροπή θεωρεί ότι η επαγγελματική κατάρτιση που σχετίζεται με τη νέα τεχνολογία είναι μια αναγκαιότητα. Μια τέτοια αντίληψη έχει ήδη υιοθετηθεί στα διαρθρωτικά ταμεία, ιδιαίτερα στα μέτρα που σχετίζονται με την προσαρμογή στις βιομηχανικές αλλαγές, για παράδειγμα στο στόχο 4 του Ευρωπαϊκού Κοινωνικού Ταμείου και στο πρόγραμμα κοινοτικής πρωτοβουλίας Adapt.
ΓΡΑΠΤΗ ΕΡΩΤΗΣΗ E-2115/96 υποβολή: Miguel Arias Caρete (PPE) προς την Επιτροπή (26 Iουλίου 1996)

Θέμα: Παράνομες εξαγωγές κρέατος μολυσμένου από τη ΣΕΒ

Ο Υπουργός Εξωτερικών της Ιταλίας παραδέχτηκε ότι ανακαλύφθηκε φορτίο κρέατος «τρελών αγελάδων» που επρόκειτο να περάσει από τον έλεγχο των ιταλικών τελωνείων με τη δήλωση ότι αφορούσε εισαγωγή πατάτας. Δεν είναι η πρώτη φορά που διαβάζουμε τελευταίως στον τύπο ειδήσεις για παράνομες εξαγωγές κρέατος κρέατος αυτού του είδους.

Λαμβάνοντας υπόψη τον πρόδηλο κίνδυνο που οι πρακτικές αυτές συνεπάγονται για την υγεία των πολιτών στην Ευρωπαϊκή Ένωση καθώς και την προειδοποίηση στην οποία προέβησαν οι κοινοτικοί επιθεωρητές ότι οι βρετανικοί έλεγχοι για την παρεμπόδιση εξαγωγής του εν λόγω κρέατος επιδέχονται περαιτέρω βελτιώσεις, ποιά μέτρα έχει λάβει η Επιτροπή για να αποφευχθούν οι παράνομες εξαγωγές βρετανικού βοείου κρέατος και να εξασφαλιστεί ότι το Ηνωμένο Βασίλειο θα επιβάλει ελέγχους πραγματικά αποτελεσματικούς;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

Η Επιτροπή δημιούργησε διάφορες επιθεωρήσεις στο Ηνωμένο Βασίλειο, συμπεριλαμβανομένης μιας στις 22-26 Ιουλίου 1996. Κατά τη διάρκεια της αποστολής αυτής, τα μέτρα του Ηνωμένου Βασιλείου για την πρόληψη παράνομων εξαγωγών μελετήθηκαν λεπτομερώς. Οι βρετανικές αρχές επιβεβαίωσαν ότι αποτελεί αδίκημα βάσει της εθνικής νομοθεσίας η εξαγωγή προϊόντων ζωικής προέλευσης, εκτός εάν τηρούν τις απαραίτητες υγειονομικές απαιτήσεις. Μετά από τις πρόσφατες πληροφορίες σχετικά με τις παράνομες εξαγωγές αλεύρων κρέατος βοοειδών από το Ηνωμένο Βασίλειο κατά παράβαση της απαγόρευσης εξαγωγών, η Επιτροπή ήρθε σε επαφή με αξιωματούχους του βρετανικού Υπουργείου Γεωργίας, οι οποίοι πληροφόρησαν την Επιτροπή, αφού ερεύνησαν το θέμα, ότι δεν μπορούσαν να βρουν κανένα στοιχείο σχετικά με τις παράνομες εξαγωγές. Η Επιτροπή ζήτησε να γίνουν επιτόπιοι έλεγχοι σχετικά με τις αποστολές που αφορούν εξαγωγές και να διαβιβάζονται τακτικά πληροφορίες στην Επιτροπή και στα κράτη μέλη σχετικά με τα σχετικά ευρήματα. Οι βρετανικές αρχές συμφώνησαν.

Οι κοινοτικές επιθεωρήσεις θα συνεχίσουν και το θέμα αυτό θα εξεταστεί και πάλι στο μέλλον.
ΓΡΑΠΤΗ ΕΡΩΤΗΣΗ E-1960/96 υποβολή: Richard Howitt (PSE) προς την Επιτροπή (16 Iουλίου 1996)

Θέμα: Κατάργηση των ρυθμίσεων στην αγορά εργασίας

Γνωρίζει η Επιτροπή ότι οι προσωρινώς απασχολούμενοι που προσελήφθησαν μέσω ιδιωτικών γραφείων ευρέσεως εργασίας μπορούν να θεωρηθούν υπόλογοι οικονομικών απαιτήσεων εις βάρος της εταιρείας για την οποία εργάζονται, παρότι δεν ισχύει το ίδιο για τους μονίμους υπαλλήλους της ίδιας εταιρείας;

Γνωρίζει η Επιτροπή εάν υπάρχουν παρόμοια προβλήματα σε άλλα κράτη μέλη, ως αποτέλεσμα της κατάργησης των ρυθμίσεων στην αγορά εργασίας; Υπάρχει κάποια πρόβλεψη για την διαμόρφωση προστατευτικής νομοθεσίας σε ευρωπαϊκό επίπεδο, βασισμένης στο Κοινωνικό Κεφάλαιο, για την πρόληψη τέτοιου είδους διακρίσεων;

Απάντηση του κ. Flynn εξ ονόματος της Επιτροπής (5 Σεπτεμβρίου 1996)

Η Επιτροπή δεν γνωρίζει την κατάσταση που παρουσιάζει ο αξιότιμος βουλευτής η οποία περιγράφει τον κίνδυνο για τον προσωρινά εργαζόμενο που αντικαθιστά άλλο άτομο που απουσιάζει, ως προς την οικονομική ευθύνη που τον βαρύνει, στο πλαίσιο ενεργειών που επιλαμβάνονται τρίτος, έναντι της επιχείρησης στη διάθεση της οποία έθεσε το γραφείο εύρεσης εργασίας τον εργαζόμενο. Η Επιτροπή υπογραμμίζει, από την άλλη πλευρά, ότι ελλείψει κοινοτικών κανόνων που διέπουν αυτό το συγκεκριμένο θέμα, η εξέτασή του έγκειται κατά προτεραιότητα στο δίκαιο και στις πρακτικές που ισχύουν στα κράτη μέλη.

Σε ότι αφορά το γενικότερο πρόβλημα της πρόσδοσης ελαστικότητας στην αγορά εργασίας, η Επιτροπή είναι προσεκτική στο γεγονός ότι τη διαδικασία αυτή της πρόσδοσης ελαστικότητας συνοδεύεται με την κατάλληλη εξασφάλιση των εν λόγω εργαζομένων.

Αυτή η ανησυχία εξισορρόπησης των κοινωνικών και οικονομικών θεμάτων οδήγησε στην έγκριση της οδηγίας 91/383/ΕΚ της 25ης Ιουνίου 1991 που συμπληρώνει τα μέτρα τα οποία στοχεύουν την προώθηση βελτίωσης της ασφάλειας και της υγείας των εργαζομένων που έχουν σχέση εργασίας περιορισμένης διάρκειας ή σχέση εργασίας για αντικατάσταση εργαζόμενου ((ΕΕ L 206 της 29.7.1991. )). Επίσης βρίσκεται στο κέντρο της πρόσφατης πρωτοβουλίας της Επιτροπής που αφορά τη βάση της συμφωνίας για την κοινωνική πολιτική, σχετικά με την ελαστικότητα του χρόνου εργασίας και την ασφάλεια των εργαζομένων.
ΓΡΑΠΤΗ ΕΡΩΤΗΣΗ E-2611/96 υποβολή: Johanna Maij-Weggen (PPE) προς την Επιτροπή (11 Οκτωβρίου 1996)

Θέμα: Η επίσκεψη της Τρόϊκας στο Ισραήλ

Προτίθεται η Τρόϊκα της Ευρωπαϊκής Ένωσης να πραγματοποιήσει επίσκεψη στο Ισραήλ και να επισκεφθεί το «Orient House» στην Ανατολική Ιερουσαλήμ;

Έχει ανακοινώσει η Ισραηλινή Κυβέρνηση την πρόθεσή της να μη δεχθεί την Τρόϊκα εάν δεν εγκαταλείψει την ιδέα μιας επίσκεψης στο «Orient House»;

Εάν ναι, ποιές συνέπειες θα είχε, κατά την άποψή σας, η στάση αυτή της Ισραηλινής Κυβέρνησης για την πολιτική της ΕΕ όσον αφορά τις επισκέψεις στο «Orient House»;

Απάντηση του κ. Marin εξ ονόματος της Επιτροπής (28 Οκτωβρίου 1996)

Η δήλωση της Ένωσης για την διαδικασία ειρήνευσης στη Μέση Ανατολή που εκδόθηκε την 1η Οκτωβρίου 1996, αναφέρει ότι η Ένωση προετοιμάζει επί του παρόντος επίσκεψη υπουργικής τρόικας στην Μέση Ανατολή. Όσον αφορά τις υποδείξεις της κυβέρνησης του Ισραήλ προς την τρόικα, σχετικά με τις επισκέψεις στο «Orient House», είναι σκοπιμότερο να υποβάλει η Προεδρία του Συμβουλίου τα σχετικά στοιχεία στο Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1956/96 υποβολή: Hiltrud Breyer (V) προς την Επιτροπή (16 Iουλίου 1996)

Θέμα: Έγκριση ειδών σπόρων που έχουν παραχθεί με μεθόδους της γενετικής μηχανικής

1. Γνωρίζει η Επιτροπή ότι τα τρανσγονιδιακά φυτά δεν παρουσιάζουν καμιά σταθερότητα;

2. Γνωρίζει η Επιτροπή ότι, παραδείγματος χάρη, ο ανθεκτικός στα ζιζανιοκτόνα αραβόσιτος της εταιρίας Agrevo, σε περισσότερα από τα μισά φυτά που δοκιμάστηκαν κατά τη διάρκεια ενός έτους δεν παρουσιάζει καμιά σταθερότητα και χάνεται η ιδιότητα της αντοχής στα ζιζανιοκτόνα;

3. Υπάρχει ήδη κάποιο εγκεκριμένο είδος που να έχει αποδειχθεί σταθερό;

4. Ποιό είδος είναι αυτό;

5. Σε ποιό κράτος μέλος έχει εγκριθεί το εν λόγω είδος;

Απάντηση του κ. Fischler εξ ονόματος της Επιτροπής (16 Σεπτεμβρίου 1996)

1. Η Επιτροπή δεν έχει στοιχεία που να αποδεικνύουν ότι οι ποικιλίες των διαγονιδιακών φυτών είναι λιγότερο σταθερές από αυτές που λαμβάνονται με συμβατικές μεθόδους. Ωστόσο, πρέπει να τονισθεί ότι όλες οι ποικιλίες, οι σπόροι των οποίων τίθενται σε εμπορία δυνάμει της σχετικής νομοθεσίας (στη συγκεκριμένη περίπτωση, οδηγίες του Συμβουλίου 66/402/ΕΟΚ ((ΕΕ 125 της 11.5.1996 ))και 70/457/ΕΟΚ ((ΕΕ L 225 της 12.10.1970 ))) πρέπει καταρχήν να είναι σταθερές.

2. Σύμφωνα με την ισχύουσα νομοθεσία, η Επιτροπή δεν είναι απαραίτητο να πληροφορείται τα αποτελέσματα των συγκεκριμένων δοκιμών. Στην περίπτωση όλων των υβριδίων, τα χαρακτηριστικά των γενεαλογικών συστατικών είναι διαφορετικά (τα χαρακτηριστικά αυτά μπορεί να περιλαμβάνουν αντοχή στα ζιζανιοκτόνα). Η συμπεριφορά των φυτών δοκιμής στα εν λόγω προγράμματα δεν πρέπει να συγχέεται με τη σταθερότητα της ποικιλίας, που ενδεχομένως μπορεί να γίνει αποδεκτή για εμπορία. Συνεπώς, μία ποικιλία φυτών, που έχει ληφθεί είτε με συμβατικές είτε με διαγονιδιακές μεθόδους πρέπει να πληροί την απαίτηση σταθερότητας πριν να γίνει αποδεκτή για διάθεση στην αγορά. Επιπλέον, εάν μετά από την αποδοχή αποδειχθεί ότι η απαίτηση σταθερότητας δεν πληρείται πλέον, η ποικιλία απομακρύνεται από τον κατάλογο του κράτους μέλους και δεν είναι πλέον επιλέξιμη για εμπορία.

3., 4. και 5. Σύμφωνα με τις πληροφορίες που διαθέτει η Επιτροπή, καμία γενετικώς τροποποιημένη ποικιλία φυτών, που έχει ληφθεί από υλικό που επιτρέπεται να διατεθεί στην αγορά σύμφωνα με την οδηγία 90/220/ΕΟΚ ((ΕΕ L 117 της 8.5.1990 )), δεν έχει γίνει ακόμη αποδεκτή στον κατάλογο των γεωργικών ποικιλιών οποιουδήποτε κράτους μέλους. Η πρόταση της Επιτροπής ((COM(93) 598 τελικό )) για τροποποίηση των εφτά βασικών οδηγιών για σπόρους προς σπορά προβλέπει διατάξεις για την εφαρμογή ομοιόμορφης πολιτικής στον τομέα των σπόρων προς σπορά, που θα επιτρέψει στις γενετικώς τροποποιημένες ποικιλίες φυτών να υποβληθούν σε όλους τους απαραίτητους ελέγχους σύμφωνα με την νομοθεσία για τους σπόρους προς σπορά.
ΓΡΑΠΤΗ ΕΡΩΤΗΣΗ E-2174/96 υποβολή: Christine Crawley (PSE) προς την Επιτροπή (2 Αυγούστου 1996)

Θέμα: Εμπόριο πρωτευόντων ζώων

Θα ήταν δυνατόν να εξηγήσει η Επιτροπή ποιά δράση προτίθεται να αναλάβει για να εμποδίσει την απάνθρωπη πρακτική ορισμένων ευρωπαϊκών αερογραμμών που εισάγουν στην Ευρώπη πιθήκους για πειραματισμούς;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2174/96 και E-2243/96 (13 Σεπτεμβρίου 1996)

Η εισαγωγή πιθήκων και η μεταφορά τους στην Κοινότητα από αεροπορικές εταιρείες είναι νόμιμη δραστηριότητα. Υπάρχουν τρέχουσες ανάγκες για πιθήκους, οι οποίες κρίνονται ως βασικές από τις κατάλληλες αρχές και οι οποίες δεν δύνανται να εξυπηρετηθούν από την προσφορά και χρησιμοποίηση ζώων που είναι ήδη διαθέσιμα στην Κοινότητα.

Εάν απαγορευθεί η μεταφορά των ζώων αυτών αεροπορικώς, ενώ θα επιτρέπεται ακόμη η εισαγωγή τους στην Κοινότητα, το αποτέλεσμα θα είναι να αυξηθεί κατά πολύ η ταλαιπωρία τους, διότι τα ζώα θα μεταφέρονται αεροπορικώς σε τρίτες χώρες και κατόπιν θα εισάγονται στην Κοινότητα δια ξηράς ή δια θαλάσσης. Αυτό θα καταλήξει σε πολύ μακρύτερα ταξίδια και μεγαλύτερη ταλαιπωρία τους.Πράγματι, αυτό ήδη συμβαίνει, αφού πολλές αεροπορικές εταιρείες έχουν υποχωρήσει κατόπιν πιέσεων και έχουν σταματήσει να μεταφέρουν πιθήκους.

Δεν είναι δυνατόν να αντιμετωπισθούν τμηματικά οι αναμφίβολες δυσκολίες που είναι συνυφασμένες με τη χρήση πιθήκων ως ζώων εργαστηρίου. Ως εκ τούτου, η Επιτροπή αναπτύσσει μια συνολική στρατηγική, βάσει της οποίας θα:

α. απαιτείται πολύ ισχυρότερη αιτιολόγηση για τη χρησιμοποίηση πιθήκων σε εργαστήρια, ως ένας τρόπος για τη μείωση των απαιτουμένων αριθμών,

β. βελτιωθεί η επικοινωνία όσον αφορά τη διαθεσιμότητα ζώων που ευρίσκονται ήδη στα κράτη μέλη, ως ένας τρόπος για να μειωθεί η ανάγκη να εισάγονται από το εξωτερικό,

γ. ενθαρρύνεται, όπου είναι δυνατόν, η διάθεση ζώων που έχουν εκτραφεί για το σκοπό αυτόν στην Κοινότητα, για να εξυπηρετούνται γνήσιες ανάγκες.

Η στρατηγική αυτή θα πρέπει να συνδυάζεται με αποφασιστικότητα από πλευράς όλων των ενδιαφερομένων να επιδιώξουν προοδευτική μείωση της ανάγκης για πιθήκους που πρόκειται να χρησιμοποιηθούν ως ζώα εργαστηρίου, ενώ ο απώτερος σκοπός είναι η εξάλειψη οποιασδήποτε τέτοιας ανάγκης.

Τα ζητήματα αυτά θα εξετασθούν σε μια διάσκεψη που πρόκειται να οργανωθεί από την Επιτροπή κατά τις αρχές του 1997, στην οποία θα συζητηθεί η κοινοτική πολιτική μείωσης κατά 50% της χρησιμοποίησης ζώων για πειραματικούς και άλλους επιστημονικούς σκοπούς έως το έτος 2000.
ΓΡΑΠΤΗ ΕΡΩΤΗΣΗ E-1568/96 υποβολή: Roberto Mezzaroma (UPE) προς την Επιτροπή (24 Iουνίου 1996)

Θέμα: Το σύνδρομο των τρελών αγελάδων

Το σύνδρομο των τρελών αγελάδων ανησυχεί εκατομμύρια καταναλωτών οι οποίοι, ορθώς ή μη, μείωσαν κατά τις τελευταίες εβδομάδες την κατανάλωση βοείου κρέατος.

1. Είναι σε θέση η Επιτροπή να διευκρινίσει πότε εμφανίσθηκε η πρώτη περίπτωση τρελής αγελάδας στο Ηνωμένο Βασίλειο και με ποιόν τρόπο μεταδίδεται η ασθένεια;

2. Είναι σε θέση η Επιτροπή να αναφέρει πόσα υπήρξαν μέχρι στιγμής τα άτομα που επλήγησαν από την ασθένεια στη Ευρώπη και ποία είναι τα εξειδικευμένα κέντρα της ηπείρου αυτής για την πρόληψη και την θεραπεία της ασθενείας;

Απάντηση του κ. Fischler εξ ονόματος της Επιτροπής (27 Οκτωβρίου 1996)

1. Η σπογγώδης εγκεφαλοπάθεια των βοοειδών (ΣΕΒ) αναγνωρίστηκε ως ιδιαίτερη νόσος των βοοειδών το Νοέμβριο του 1986. Μερικα βοοειδή στο Ηνωμένο Βασίλειο πιθανόν να ήταν φορείς της νόσου αυτής πριν από την ημερομηνία αυτή, χωρίς να έχουν ωστόσο αναγνωριστεί.

Η πιθανότερη επιστημονική εξήγηση για την προέλευση της ΣΕΒ είναι ότι ο μολυσματικός παράγων βρισκόταν σε ζωοτροφές που περιείχαν άλευρα κρεάτων και οστών προέλευσης μυρηκαστικών ζώων. Τα άλευρα κρεάτων και αλεύρων που περιέχουν το μολυσματικό παράγοντα δεν υπέστησαν επαρκή κατεργασία προκειμένου να καταστραφεί ο παράγων. Ο παράγων της ΣΕΒ προέκυψε πιθανότατα από την τρομώδη νόσο των προβάτων (scrapie), μία ανάλογη νόσο των προβάτων. Εντούτοις, υπάρχουν πρόσφατα στατιστικά στοιχεία ότι η κάθετη μετάδοση μπορεί να συμβεί, παρά το γεγονός ότι δεν υπάρχουν καθόλου βιολογικές εξηγήσεις για τον τρόπο μετάδοσης επί του παρόντος. Εάν η κάθετη μετάδοση από τη μητέρα στο μοσχάρι συμβαίνει πράγματι, πιθανόν να βρίσκεται σε σχετικά χαμηλά επίπεδα.

2. Η νόσος Creutzfeldt-Jakob (CJD) είναι μια σπάνια νόσος άγνωστης προέλευσης. Δεν θεωρείται ότι υπάρχει αιτιολογία που να οφείλεται σε ιό. Η συχνότητά της είναι της τάξεως του ενός κρούσματος ανά εκατομμύριο ανθρώπων ανά έτος σε όλες τις χώρες. Η νέα μορφή της νόσου αυτής, η οποία περιγράφηκε το Μάρτιο του 1996, είναι λιγότερο κοινή, με 12 κρούσματα σε όλο τον κόσμο μέχρι σήμερα. Αναφέρθηκε μία σχέση μεταξύ της νέας αυτής μορφής και της ΣΕΒ, αλλά δεν έχει ακόμη αποδειχθεί.

Δεν υπάρχει ειδική αγωγή για τη μοιραία αυτή νόσο. Τα κρούσματα συνήθως αντιμετωπίζονται σε νευρολογικές μονάδες των γενικών νοσοκομείων.

Λαμβάνονται προληπτικά μέτρα κατά της έκθεσης του ανθρώπινου πληθυσμού στον παράγοντα ΣΕΒ στο επίπεδο των σφαγείων και των μεταποιητικών μονάδων υπό την εποπτεία των κτηνιατρικών υπηρεσιών των κρατών μελών.
ΓΡΑΠΤΗ ΕΡΩΤΗΣΗ E-1262/96 υποβολή: Freddy Blak (PSE) προς την Επιτροπή (24 Μαΐου 1996)

Θέμα: Οι αθλητές ως εργαζόμενοι

Ως αποτέλεσμα των Συνθηκών της Ευρωπαϊκής Ένωσης, οι αθλητές θεωρούνται σε ολοένα και μεγαλύτερο βαθμό ως εργαζόμενοι.

Με βάση το γεγονός αυτό, έχει εξετάσει η Επιτροπή εάν το συγκεκριμένο καθεστώς τους ως εργαζομένων ενδέχεται να έρθει σε αντίθεση με τις ισχύουσες ρυθμίσεις για τη φαρμακοδιέγερση (doping), οι οποίες μπορεί να εμποδίσουν τους αθλητές από την άσκηση του επαγγέλματός τους;

Έχει επίσης η Επιτροπή εξετάσει το ενδεχόμενο διασάφησης των ισχυουσών ρυθμίσεων;

Συμπληρωματική απάντηση του κ. Oreja εξ ονόματος της Επιτροπής (31 Οκτωβρίου 1996)

Συμπληρωματικά προς την απάντησή της της 18ης Ιουλίου 1996 και μετά από εμπεριστατωμένη έρευνα, η Επιτροπή έχει την ικανοποίηση να πληροφορήσει το Αξιότιμο Μέλος του Κοινοβουλίου ότι δεν έχει λάβει ερωτήσεις ή καταγγελίες σχετικά με το θέμα στο οποίο αναφέρεται το Αξιότιμο Μέλος. Επίσης, η Επιτροπή δεν γνωρίζει τίποτα σχετικά με τις περιπτώσεις στις οποίες αναφέρεται το Αξιότιμο Μέλος. Οι έρευνες που έγιναν σε ορισμένες αθλητικές οργανώσεις αποδεικνύουν ότι δεν έχουν γίνει μέχρι στιγμής γνωστές τέτοιες περιπτώσεις.

Όσον αφορά το γενικό θέμα της φαρμακοδιέγερσης (doping), η Επιτροπή παραπέμπει το Αξιότιμο Μέλος στην απάντησή της στη Γραπτή Ερώτηση Ε-471/96 του κ. Boniperti ((ΕΕ αριθ. C 217, 26.7.1996 )), στην οποία αναφέρονται οι συνεχιζόμενες δραστηριότητες στην Κοινότητα.

Η Επιτροπή καλεί το Αξιότιμο Μέλος να της καταστήσει γνωστές όλες τις υποθέσεις στις οποίες συμπίπτουν περιπτώσεις φαρμακοδιέγερσης (doping) και ελευθερίας κίνησης. Η Επιτροπή είναι σαφώς διατεθιμένη να προβεί σε προκαταρκτική αξιολόγηση των υποθέσεων.
ΓΡΑΠΤΗ ΕΡΩΤΗΣΗ E-1890/96 υποβολή: Christian Rovsing (PPE) προς την Επιτροπή (11 Iουλίου 1996)

Θέμα: Δρομολόγηση λεωφορείων προς τους απομακρυσμένους σταθμούς της Δανίας

Φρονεί η Επιτροπή ότι είναι σύμφωνη με τους κανόνες ανταγωνισμού της Ευρωπαϊκής Ένωσης η δυνατότητα που δινει ο δανικός νόμος περί λεωφορείων σε κρατικές μονοπωλιακές εταιρείες όπως οι κρατικοί σιδηρόδρομοι Δανίας (DSB) να εμποδίζουν το Συμβούλιο Επιβατικών Μεταφορών να επιτρέπει τη δρομολόγηση ιδιωτικών λεωφορείων σε απομακρυσμένους δανικούς σταθμούς, όπως συνέβη πρόσφατα με την απόρριψη από το Συμβούλιο Επιβατικών Μεταφορών αιτήματος διαφόρων εταιρειών λεωφορείων εξπρές για την εξυπηρέτηση απομακρυσμένων δανικών σταθμών;

Απάντηση του κ. Κinnock εξ ονόματος της Επιτροπής (7 Oκτωβρίου 1996)

Η Επιτροπή έχει ως αρχή ότι οι κοινοτικοί περί ανταγωνισμού κανόνες πρέπει να τηρούνται από όλους τους μεταφορείς, συμπεριλαμβανομένων των δημοσίων επιχειρήσεων. Ορισμένες ωστόσο επιχειρήσεις, στις οποίες έχουν ανατεθεί υπηρεσίες γενικού οικονομικού ενδιαφέροντος, είναι δυνατόν να έχουν ειδικά ή αποκλειστικά δικαιώματα υπό ορισμένους όρους που καθορίζονται στο άρθρο 90 της συνθήκης ΕΚ. Τέτοιοι περιορισμοί πρόσβασης στην αγορά δικαιολογούνται ιδίως όταν οι αρχές επιβάλλουν, στις εν λόγω επιχειρήσεις, υποχρεώσεις παροχής δημόσιας υπηρεσίας, οι οποίες αντισταθμίζονται από δημόσια χρηματοδότηση.

Το κατά πόσον οι δανικοί κανονισμοί και πρακτικές σχετικά με τις εθνικές λεωφορειακές και σιδηροδρομικές υπηρεσίες συμβιβάζονται με τους κοινοτικούς περί ανταγωνισμού κανόνες, πρέπει να καθοριστεί κατά περίπτωσιν. Στην Επιτροπή δεν έχουν μέχρι στιγμής περιέλθει πληροφορίες βάσει των οποίων να εικάζεται η παράβαση των εν λόγω κανόνων.
ΓΡΑΠΤΗ ΕΡΩΤΗΣΗ E-1140/96 υποβολή: Iρigo Mιndez de Vigo (PPE) προς την Επιτροπή (13 Μαΐου 1996)

Θέμα: Κατάλογος προστατευομένων από απομιμήσεις προϊόντων

Στις 6 Μαρτίου 1996 η Επιτροπή ενέκρινε δύο προτάσεις κανονισμού προς το Συμβούλιο, σε κάθε μία από τις οποίες περιλαμβάνεται ένας κατάλογος αγροεπισητιτιστικών προϊόντων που προστατεύονται από τις απομιμήσεις.

Μπορεί η Επιτροπή να μας πει ποια προϊόντα περιλαμβάνονται στον κάθε κατάλογο και βάσει ποιών κριτηρίων τα επέλεξε;

Απάντηση του κ. Fischler εξ ονόματος της Επιτροπής (3 Ιουνίου 1996)

Η Επιτροπή ενέκρινε στις 6 Μαρτίου 1996 μια πρώτη πρόταση που περιλαμβάνει 320 ονομασίες για την καταχώρησή τους ως ονομασιών προέλευσης ή γεωγραφικών ενδείξεων δυνάμει της διαδικασίας που προβλέπεται στο άρθρο 17 του κανονισμού (ΕΟΚ) αριθ. 2081/92 ((ΕΕ αριθ. L 208 της 24.7.1992 )), η οποία εφαρμόζεται στις ονομασίες που προστατεύονταν ήδη ή είχαν καθιερωθεί με τη χρήση τους στα κράτη μέλη.

Οι ονομασίες που προτείνονται για καταχώρηση είναι όσες έχουν αναγνωριστεί ως σύμφωνες με τα άρθρα 2 και 4 του εν λόγω κανονισμού μετά από μακρά εξέταση από την Επιτροπή. Με το άρθρο 2 τίθενται οι ορισμοί και τα κριτήρια που αντιστοιχούν στην ονομασία προέλευσης και στη γεωγραφική ένδειξη.

Για να προστατεύεται μια ονομασία προέλευσης, πρέπει να δικαιολογηθεί ότι η ποιότητα ή τα χαρακτηριστικά του προϊόντος οφείλονται κυρίως ή αποκλειστικά στο γεωγραφικό περιβάλλον, το οποίο συμπεριλαμβάνει τους φυσικούς και ανθρώπινους παράγοντες, και ότι η παραγωγή, η μεταποίηση και η παρασκευή τους πραγματοποιούνται στην οριοθετημένη γεωγραφική περιοχή.

Για να προστατεύεται μια γεωγραφική ένδειξη, πρέπει να δικαιολογηθεί ότι μια συγκεκριμένη ιδιότητα, η φήμη ή άλλο χαρακτηριστικό μπορούν να αποδοθούν στη γεωγραφική προέλευση και ότι η παραγωγή, η μεταποίηση ή η παρασκευή πραγματοποιούνται στην οριοθετιμένη γεωγραφική περιοχή.

Το άρθρο 4, από την πλευρά του, προβλέπει προδιαγραφές με τις οποίες πρέπει να συμμορφώνεται η ονομασία που αξιώνει την καταχώρηση.

Πρέπει να σημειωθεί ότι οι ονομασίες που έχουν καταστεί κοινές σύμφωνα με το άρθρο 3 του κανονισμού (ΕΟΚ) αριθ. 2081/92 δεν καταχωρούνται.

Ο κατάλογος των 320 ονομασιών αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2282/96 υποβολή: Joan Colom i Naval (PSE) προς την Επιτροπή (27 Αυγούστου 1996)

Θέμα: Ποιότητα των υδάτων για κολύμβηση στη Γερμανία

Σύμφωνα με τη δέκατη τρίτη έκθεση της Επιτροπής σχετικά με την ποιότητα των υδάτων για κολύμβηση το 1995, στη Γερμανία, μόλις το 46% των εσωτερικών υδάτων ανταποκρινόταν στις απαιτούμενες ποιοτικές προδιαγραφές.

Έχει λάβει η Επιτροπή κάποιο μέτρο για την αντιμετώπιση της κατάστασης αυτής;

Κοινή απάντηση του κ. Bjerragaard εξ ονόματος της Επιτροπής στις γραπτές ερωτήσεις E-2281/96 και E-2282/96 (25 Σεπτεμβρίου 1996)

Η μη ικανοποιητική κατάσταση όσον αφορά την ποιότητα των υδάτων κολύμβησης στις Κάτω Χώρες έχει ήδη επισημανθεί στην έκθεση της Επιτροπής για την ποιότητα των υδάτων κολύμβησης το 1995, η οποία δημοσιεύτηκε πρόσφατα.

Η Επιτροπή αποφάσισε να ζητήσει τη γνώμη των ολλανδικών αρχών επί του συγκεκριμένου προβλήματος με προειδοποιητική επιστολή, η οποία αποτελεί το πρώτο βήμα στο πλαίσιο της διαδικασίας που προβλέπεται από το άρθρο 169 της συνθήκης ΕΚ.

Οσον αφορά την κακή ποιότητα των υδάτων κολύμβησης στο εσωτερικό της Γερμανίας, η Επιτροπή, η οποία επεσήμανε την κατάσταση εδώ και καιρό, έχει θέσει σε εφαρμογή την διαδικασία παραβάσεων διατυπώνοντας αιτιολογημένη γνώμη, η οποία αποτελεί το τελευταίο στάδιο της διαδικασίας πριν από την προσφυγή στο Δικαστήριο, όπως προβλέπει το άρθρο 169 της ανωτέρω συνθήκης, και η οποία έχει ήδη κοινοποιηθεί. Η εν λόγω διαδικασία έχει πάρει το δρόμο της.